DA Den Europæiske Unions Tidende C 42/35

Sag anlagt den 27. december 2006 — Spanien mod Kommissionen

(Sag T-402/06)

(2007/C 42/62)

Processprog: spansk

Parter

Sagsøger: Kongeriget Spanien (ved J.M. Rodríguez Cárcamo)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning K (2006) 5105 af 20. oktober 2006, hvorved støtten fra Samhørighedsfonden til otte projekter, som udføres i den selvstyrende region Catalonien, er blevet reduceret, annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Det foreliggende søgsmål er rettet mod Kommissionens beslutning K (2006) 5105 af 20. oktober 2006, hvorved støtten fra Samhørighedsfonden til otte projekter, som udføres i den selvstyrende region Catalonien, er blevet reduceret. Projekterne er angivet nedenfor:

— Nr. 2001.ES.16.C.PE.058 (projekt med udvidelse af rensningsanlægget i Besòs til biologisk behandling)

— Nr. 2003.ES.16.C.PE.005 (projekt med vandafledningsinfrastrukturer i mindre byområder i Catalonien)

— Nr. 2001.ES.16.C.PE.054 (projekt med rensning, behandling af slam og genbrug af spildevand fra byer i Catalonien).

— Nr. 2000.ES.16.C.PE.112 (projekt med vandafledning og rensning i Ebros afvandingsområde, Monzón, Caspe og indre afvandingsområder i Catalonien).

— Nr. 2002.ES.16.C.PE.006 (projekt med anlæg til afsaltning af havvand i Torderas delta).

— Nr. 2001.ES.16.C.PE.055 (projekt med opbygning og tilpasning af infrastrukturer til behandling af kommunalt affald i Catalonien).

— Nr. 2001.ES.16.C.PE.057 (projekt med anlæg til behandling af kommunalt affald i områderne Urgell, Pallars Jussà og Conca de Barberà).

— Nr. 2002.ES.16.C.PE.041 (projekt med oprettelse og forbedring af infrastruktur til behandling af kommunalt affald i Catalonien).

Kommissionen har i den anfægtede beslutning anvendt en fast justeringssats på 2 % af fællesskabsbidraget (85 %), som var bevilliget til projekt 2001.ES.16.C.PE.058, fordi driftsselskabet havde faktureret udgifter, der ikke kunne gives støtte for.

Kommissionen har, hvad angår de øvrige projekter, af hensyn til »gennemsnitspris«-systemet og kriteriet om »erfaring fra tidligere arbejder« besluttet at anvende en finansiel justering på 100 % af fællesskabsforskellen, forstået som forskellen i fællesskabsbidraget mellem de udvalgte bud og genberegningerne bud for bud.

Kongeriget Spanien har til støtte for sine påstande principalt gjort gældende, at der er foretaget en urigtig fortolkning af artikel 30, stk. 1, i direktiv 93/37/EØF (1) og af artikel 36, stk. 1 og 2, i direktiv 92/50/EØF (2), for så vidt som det ved den anfægtede beslutning er fastslået, at anvendelsen af gennemsnitsprissystemet, som er benyttet under vurderingen af »det økonomisk mest fordelagtige bud«, på de valgte projekter udgør en tilsidesættelse af ligebehandlingsprincippet, idet det diskriminerer bud, der er for lave, i forhold til andre bud, som er dyrere.

Subsidiært gøres det ligeledes gældende, at der er sket en tilsidesættelse af artikel H, stk. 2, i bilag II til forordning (EF) nr. 1164/94 (3), idet proportionalitetsprincippet og princippet om god forvaltningsskik er overtrådt.

Hvad særligt angår projektet med rensningsanlægget i Besòs, gøres det ligeledes gældende, at der er sket en tilsidesættelse af artikel 17 i forordning (EF) nr. 1386/2002 (4), idet der ikke foreligger egentlige uregelmæssigheder, og, subsidiært, at der er sket en tilsidesættelse af proportionalitetsprincippet, som samme artikel henviser til.

(1) Rådets direktiv 93/37/EØF af 14.6.1993 om samordning af fremgangsmåderne med hensyn til indgåelse af offentlige bygge- og anlægskontrakter (EFT L 199 af 9.8.1993, s. 54).

(2) Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler (EFT L 209 af 24.7.1992, s. 1).

(3) Rådets forordning (EF) nr. 1164/94 af 16.5.1994 om oprettelse af Samhørighedsfonden (EFT L 130 af 25.5.1994, s. 1).

(4) Kommissionens forordning (EF) nr. 1386/2002 af 29.7.2002 om gennemførelsesbestemmelser til Rådets forordning (EF) nr. 1164/94 for så vidt angår forvaltnings- og kontrolsystemerne vedrørende støtte, der er ydet fra Samhørighedsfonden og proceduren for finansielle korrektioner (EFT L 201 af 31.7.2002, s. 5).